
Ipatuman ang kahublagan panadlong! 
Manikasog para mapasulong ang inaway 
banwa sa isla sang Negros! 


PAREHO SANG KASINGKAL SANG INIT sang El 
Niño phenomenon subong, ang Komiteng Rehiyunal 
sang Partido sa Isla sang Negros (KRPIN) 
nagatanyag sang iya mainit kag rebolusyonaryong 
pagpanamyaw kag taas inumol nga pagsaludo sa 
tanan nga mga Pulang kumander kag hangaway 
sa idalum sang Apolinario Gatmaitan Command- 
New People's Army Negros Island Regional Oper- 
ations Command (AGC-NPA), subong man sa 
bug-os nga rebolusyonaryong pwersa kag pumu- 
luyong Negrosanon sa pagsug-alaw sa ika-55 nga 

anibersaryo sang New People's Army. Nakaganar 
naman kita sang isa ka tuig nga kadalag-an sa 
pagpaslaw sang demonyo nga kapintas sang re- 
himen US-Marcos II kag kadalag-an sa pagpasu- 
long sa demokratiko nga rebolusyon sang banwa 
paagi sa pangmalawigon nga inaway banwa sa isla 
sang Negros. 

Napagkit na sa kasaysayan ang palanublion 
nga ginbilin sang aton mga rebolusyonaryong 
martir kag baganihan kaangay nanday Rogelio 
Posadas, Ericson Acosta, Romeo Nanta, Kerima 


Lorena Tariman, Marilyn Badayos, Flor Ceballos 
kag iban pa nga naghalad sang ila kabuhi nga 
wala sang pagduha-duha dira sa taguangkan 
sang rebolusyonaryong paghimakas sang pumu- 
luyo para sa matuod-tuod nga kahilwayan kag 
demokrasya. Padayon nga magahatag sang inspiras- 
yon sa mga masunod nga henerasyon sang mga 
rebolusyonaryo ang ila lubos nga kaisog kag 
kaalam dira sa pagpasulong sang rebolusyon. 

Ginpamatud-an sang NPA sa isla ang determi- 
nasyon kag kabakud sa pag-atubang sa wala tupong 
nga mga sakrispisyo atubangan sang wala tupong 
nga terorismo sang estado nga ginbuhian sang 
rehimen US-Marcos II paagi sa iya ginpasingki 
nga mga focused military operation (FMO) kag 
Retooled Community Support Program (RCSP) 
sandig sa kamandoan sang imperyalismong US sa 
Armed Forces of the Philippines (AFP) nga tapuson 
na ang “internal security problem” (pangsulod 
nga problema pang-seguridad) agud mahatagan 
sang prayoridad ang “external defense” (pang- 
guwa nga depensa) ukon ang pagkonsentrar sa 
“paghanda para sa pagpangapin sang pungsod” 
kontra sa China nga sa esensya nagbutang sa 
pumuluyong Pilipino sa tunga sang nagahana nga 
paglupok sang inter-imperyalista nga gyera. 

Bug-os tagipusuon nga ginapasalamatan sang 
Communist Party of the Philippines (CPP), NPA 
kag bug-os nga rebolusyonaryong pwersa ang wala 
sang pag-ugdaw nga pagpakigbahin kag wala 
sang paghubas nga pagsuporta sang malapad nga 
ginapigos kag ginahimuslan nga masang Negrosanon. 
Ang demokratiko nga rebolusyon sang banwa 
paagi sa pangmalawigon nga inaway banwa isa ka 
pangmasang paninguha. Kon wala ang ila pagpakig- 
bahin sa rebolusyon, wala kag indi makasarang ang 
Partido kag NPA sa isla atubangan sa ala de- 
monyo nga kapintas sang pasista nga rehimen 
US-Marcos II. 

Wala sang tupong ang kalalaon sang krisis 
kag pag-usmod sang palangabuhian sa bug-os 
nga isla subong tuga sa lubos nga pagpatuman 
sang mga neoliberal nga polisiya sang imperyalis- 
mong US kag iban pa nga kontra-pumuluyo kag 
kontra-rebolusyonaryo nga mga tikang nga naga- 

apekto sa mayoriya sang pumuluyong mamumugon, 
mangunguma, mamumugon sa uma, mangingisda, 
propesyunal, intelektwal kag iban pa nga sakop 
sang petiburgesya sa syudad, lakip na ang mga 
pungsodnon nga burgesya kag pila ka seksyon 
sang nagahari nga sahi. Nagdugang pa ang pag- 
sarurot sang palangabuhian sang masa sa paglaslas 
subong sang lain naman nga natural nga kalamidad 
nga El Niño nga magalab-ot pa tubtob sa Mayo 
sini nga tuig. Sa pila pa lang ka bulan, daku na 
ang halit nga natuga sa palangabuhian sang 
pumuluyo ilabi na sa kaumhan. 

Sa nagalala nga sitwasyon subong masaksi- 
han sang pumuluyo ang inutil, bangkarote, maki- 
kaugalingon kag maki-dumuluong nga tindog kag 
tikang sang rehimen US-Marcos II. Sa baylo nga 
sabton ang kinahanglanon sang pumuluyo, padayon 
nga ginapagsingki ang terorismo sang estado agud 
pahipuson ang sin-o man nga magsaway ukon 
magreklamo kag disgustado sa nagahari nga hubon 
ni Marcos Jr. 

Ang pumuluyong Negrosanon muklat nga 
nagapangita sang banas sang matuod nga pag- 
bag-o sang sosyedad, ang banas sang armadong 
rebolusyon nga ginapamunoan sang sahing pro- 
letaryado paagi sa iya nga Partido Komunista. 
Maathag sa ila nga ang armadong rebolusyon 
lamang ang solo nga solusyon sa mga sandigan 
nga problema sa isla kag sa bug-os nga pungsod. 
Isa ini ka makatarunganon nga gyera nga na- 
gasabat sa handom sang pumuluyo sa paglab-ot 
sang matuod nga kahilwayan kag demokrasya, 
kag hustisya sosyal. 

Ang bug-os nga rebolusyonaryong kahublagan 
nakaangkon sang bag-o nga kusog paagi sa subong 
nga kahublagan panadlong. Gani, ang Partido kag 
NPA upod sa tanan nga rebolusyonaryong pwersa 
sa rehiyon wala nagakahadlok sa mga pagpamintas 
kag pagpamahug sang reaksyonaryo nga pwersa kag 
handa sa lain naman nga hugna sang panghangkat 
nga nagakinahanglan sang mataas nga mga 
sakripisyo agud mapasulong ang inaway banwa 
sa mas mataas nga halintang tubtob sa kadalag- 
an upod sa malapad nga pumuluyong Negrosanon 
kag sa bug-os nga pumuluyong Pilipino. 


Nagapasalamat ang Ang Paghimakas sa mga kontribusyon agud mangin madinalag-on ang 
ini nga isyu. Sa pagpauswag sang aton Ang Paghimakas, ginapangabay sa tanan nga 
bumalasa nga padayon nga mag-amot sang mga balita, piktyur, istorya kag iban pa nga 
sinulat. Nagapangayo man kami sang inyo mga suhestyon kag komentaryo paano pa 

Mga kadalag-an sang NPA kag pangmalawigon 


nga inaway banwa sa idalom sang absoluto 
nga pagpamuno sang Partido sa isla 


Sa kabilogan, madinalag-on ang Partido kag 
NPA sa Negros sa hambalanon sang armadong 
paghimakas tungod napaslaw na naman sini ang 
pabalik-balik nga handum sang pasista nga rehi- 
men US-Marcos II kag iya armadong pwersa nga 
dugmokon ang NPA sa isla. Napreserba sang NPA 
ang iya nga kusog kag napunggan ang dugang 
nga halit nga gindulot sang ginpasingki nga mga 
FMO kag RCSP sa mga larangan gerilya paagi sa 
pagtadlung sang mga kahuyangan sa pagpatuman 
sang gerilya nga pagpakig-away. Labi pa ka im- 
portante, sa isa ka halintang, nakapalapad kag 
nakahimo sang panugod nga pagtubo liwat halin 
sa mga dalagku nga kapaslawan tuga sang mga 
internal nga kahuyangan. 

Sa pagkamatuod, napatuman sang NPA sa 
isla sa idalom sang absoluto nga pagpamuno sang 
Partido ang sentral nga hilikuton sini sa paglunsar 
sang demokratiko nga rebolusyon sang banwa 
paagi sa pangmalawigon nga inaway banwa bilang 
nagapanguna nga hinganiban sang Partido kag 
pumuluyo sa pagpukan sa mapiguson nga sahi, sa 
pagwasak sa mala-kolonyal kag mala-pyudal nga 
sistema, kag sa pagtukod sang demokratikong estado 
sang pumuluyo kag pagpanday sang sosyalistang 
sosyedad. 

Ginpamatud-an sang NPA sa isla nga isa ini ka 
indi matay-0g nga hukbo sang pumuluyo bangud 


nagapakig-away ini sa interes kag handum sang 
masa para sa matuod nga kahilwayan kag de- 
mokrasya. Bitbit sang mga Pulang kumander kag 
hangaway subong ang kaanggid nga kakahas kag 
determinasyon sang mga kumander kag hangaway 
sang NPA nga una nga nagpatuman sang armadong 
paghimakas sa isla kaangay nila Apolinario “Ka 
Boygat” Gatmaitan (rason nga ginhingadlan sunod 
sa iya ang rehiyunal nga kumand sang NPA sa 
Negros) upod ang mga mamumugon halin sa Vic- 
torias Milling Corporation lakip sila Bobby Nuñez kag 
Rene Villanueva sadtong 1969 kag ang mga nag- 
sunod pa sa sulod sang 55 na ka tuig nga paglunsar 
sang armadong paghimakas sa isla kaangay nila 
Leonardo “Ka Jessie” Panaligan, Roselyn “Ka Jane” 
Pelle, Danilo “Ka Maoche” Bertolano, Rachelle Mae 
“Ka Hannah” Palang, Armando “Ka Pao” Sumayang 
Jr, Romeo “Ka Ponso” Nabas, Romeo “Ka Juaning” 
Nanta kag Rogelio “Ka Cocoy” Posadas. Ang NPA 
subong sa isla sang Negros mas pa nga nagapamat- 
od sa pagpadayon kag pagpasingki sang inaway 
banwa sa rehiyon. 

Halin sa 70 ka elemento sang NPA sa Central 
Negros nga nanindugan para sa sandigan nga 
prinsipyo sang Partido kag pag-upod sa Ikaduha 
nga Dungganon nga Kahublagan Panadlong (IDKP) 
sadtong 1994 subong man mga kadre kag kata- 
poan sang Regional Mass Movement Commission 


Tuman ka manggaranon ang 55 ka tuig nga inagihan sa paglunsar 


sang armadong paghimakas sa isla. Magaserbe ini nga puhunan 


sang dugang nga pagsikad sa palaabuton nga mga tinuig. 


kag Partisan Front Committee sa urban, kag pag- 
full-time sa kaumhan sang 78 ka kadre halin sa 
kasyudaran, nagtubo ang NPA sa Negros pakadto 
sa lima ka larangan gerilya. Wala mapapas sang 
reaksyonaryong pwersa ang NPA sa panahon nga 
iskwad lang ini sadtong 1969 ukon sang nagarekober 
pa paagi sa IDKP sadtong 1994-1998 tungod sa 
grabe nga kalibutanon kag lokal nga krisis nga 
nagadabok sa kalayo sang rebolusyon. Rason man 
ini nga tubtob subong, napaslawan ang kaaway 
sa pagdugmok sa rebolusyonaryo nga kahublagan 
sa isla nga padayon nga nagatungod kag nagapa- 
sulong sang tatlo ka integradong hilikuton sang 
pangmalawigon nga inaway banwa--paglunsar sang 
armadong paghimakas, pagpatuman sang agraryong 
rebolusyon kag pagtukod sang baseng masa. 

Tuman ka manggaranon ang 55 ka tuig nga 
inagihan sa paglunsar sang armadong paghimakas 
sa isla. Magaserbe ini nga puhunan sang dugang 
nga pagsikad sa palaabuton nga mga tinuig. Dapat 
husto kag diyalektiko nga pamaagi nga tan-awon 
ang positibo subong man ang negatibo nga mga 
aspeto. Ang positibo nga mga aspeto amo ang 
puhunan sa pagsikad samtang ang mga leksyon 
sa negatibo nga nagabara sa pag-uswag sang 
inaway banwa mangin iwag sa pag-usoy liwat sa 
husto nga banas sa pakig-rebolusyon. 

Ang mga internal nga kahuyangan sa ideolo- 
hiya, pulitika kag organisasyon ang kabangdanan 
sang mga paghuyang kag pag-atras sang nagligad 
nga mga tinuig. Nangibabaw subong ang sakit sang 
suhetibismo nga nagapanguna nga dagway ang 
empirisismo sa bug-os nga lawas sang Partido. 
Nagbunga ini nga sakit sa ideolohiya sang sakit sang 
Tuo nga oportunismo sa patag sang pulitika kag 
burukratismo sa patag sang organisasyon. Partiku- 
lar sa patag sang armadong paghimakas, makita ang 
mabaskug nga sulog sang konserbatismo sa pulitika 
kag militar sang nagligad nga mga tinuig apang 
nagasugod na ang seryoso nga pagpaninguha 
sang mga yunit sang NPA sa isla agud mapangi- 
babawan ini. 

Sa lima ka tuig nga implementasyon sang 
Memorandum Order (MO) 32, nasarangan sang NPA 
sa Negros nga mapreserbar ang lima ka larangan 
gerilya bisan sa ginpasingki nga mga FMO kag RCSP 


sang kaaway nga naggamit sang pito ka batalyon 
sang AFP kag siyam ka kompanya pangmaniobra 
sang Philippine National Police (PNP). Nag-atu- 
bang ang kada larangan gerilya sang isa ka batal- 
yon sang reaksyonaryong armadong pwersa ukon 
sobra pa. Makabig nga kadalag-an ang pagpaslaw 
sa kontra-rebolusyonaryo nga kampanya sang 
kaaway halin sa ulihi nga bahin sang 2018 pakadto 
sa una nga tatlo ka bulan sang 2024, apang sa 
proseso nakaagum man sang mga malala nga 
kahuyangan kag kasaypanan nga nagsablag sa 
dugang nga pag-uswag sang inaway banwa. 

Nagkaon pa sang panahon antes nakahimo 
sang mga desaysibo nga tikang para sa amat- 
amat nga pagresolba sang “self-constriction” 
(pagpakitid sang kaugalingon) sa dagway sang 
pag-ubod-ubod sa mga komportable kag paborito 
nga lugar, kag tuman nga konsentrasyon ukon 
pagtipon sang daku nga pormasyon sa malawig 
nga panahon nga nagbunga sang mga desaysibo 
nga inaway nga indi paborable sa mga Pulang 
hangaway kag nakahalit sa baseng masa. Ginsolbar 
ang “self-constriction” sang mga larangan gerilya 
paagi sa pagtumod sa hilikuton ekspansyon nga 
nagbukas sa mga bag-o nga erya kag nagresulta 
man sa rekoberi sa pila ka lugar nga malawig nga 
ginbayaan kag may iban nga pila na ka dekada 
antes nabalikan. Apang, wala ginpabay-an ang 
mga erya nga yara ang pokus sang kaaway. 

Ang maayo nga resulta sang hilikuton ek- 
spansyon sang mga larangan gerilya sa mga erya 
nga manipis ang pwersa sang kaaway ukon wala 
sila sang tropa nagapakita lang sang limitasyon 
sang pwersa sang reaksyonaryong rehimen nga 
maduphan ang kalaparon sang kaumhan sa isla sang 
Negros. Tungod naglapad ang erya nga nalab-ot 
sang hilikuton masa, amat-amat nga nabuslan sang 
mga bag-o nga rekrut ang mga yunit sang NPA. 
Husto lamang nga dugang pa nga palaparon ang 
mga larangan gerilya kag sonang gerilya nga la- 
paw sa masarangan nga sakupon sang tropa sang 
kaaway. 

Nangin leksyon sa hilikuton ekspansyon ang 
disbentaha sa paggamit sang daku nga yunit sang 
NPA sa pagsulod sa bag-o nga erya nga nagaki- 
nahanglan man sang daku nga besingan kag suplay, 

mabudlay ang mobilidad kag nagabilin sang agi 
kabangdanan nga temprano namutikan sang kaaway. 
Nangin mahinay naman ang hilikuton ekspansyon 
sang gin-una ang matig-a nga erya imbes nga 
magpanugod sa mahumok. May kaso man nga 
nahigot sa “wala sang ihibalo sa gintumod nga erya 
nga buksan” amo nga wala gilayon ginpursige ang 
plano sa ekspansyon. 

Ang mga natumod nga kahuyangan kaanggid 
sa sulog sang pagkampante kag pagkuntento sa 
ano lang ang nalab-ot kag sulog sang indi seryoso 
nga pagpalibog sa mga sirkumstansya. Ginpakanubo 
ang kapasidad sang kaaway kag may kahalugan sa 
disiplina militar. Gintumod kag ginsaway na ang mga 
ini kag yara na sa proseso sang pagpangibabaw. 

Kadungan sa pagpatuman sang hilikuton ek- 
spansyon, ginlubad ang problema sang tuman nga 
konsentrasyon paagi sa paggamit sang relatibo 
nga dispersal para sa hilikuton masa kag agud 
mas malapad nga erya ang malab-ot. Tungod sini, 
madamu nga mga kaupod ang nahanas sa pagdu- 
mala sang nagkalain-lain nga pormasyon gerilya. 
Subong man, nasabat ang problema sa suplay, 
mobilidad, besingan kag agi sang yunit. Gani, mas 
naglaka ang armadong engkwentro sa tunga sang 
militar kag hukbo sang banwa ilabi na sa ikaduha 
nga bahin sang 2023 tubtob subong. 


Sa tunga sang sustenido kag dalagku nga 
mga FMO sang kaaway, wala nadula ang pag- 
paninguha sang NPA nga makalunsar sang mga 
taktikal nga opensiba sang nagligad nga tuig 
apang wala maangkon ang lubos nga kadalag-an 
sandig sa kinaiya sang gerilya nga pagpakig-away 
nga pagpadugo sa kaaway paagi sa libu-libo nga 
pilas sa lawas kag talagsa nga lampos sa ulo. 
Halin Enero 2023 tubtob Pebrero sini nga tuig, 62 
ka aksyon militar ang nahimo sang NPA sa bilog 
isla nga nakaganar sang 22 ka armas kag iban pa 
nga kagamitan militar, kag nakahalit sa indi 
magnubo 70 ka elemento sang kaaway, sa diin 40 
ang napatay sa inaway. 

Talalupangdon nga tuman ka gamay ang 
sandigan nga taktikal nga opensiba ikompara sa mga 
atritibo kag punitibo nga aksyon. Isa ini ka dagway 
sang konserbatismo militar. Nangin kahuyangan ang 
kakulang sang matinugahon nga plano ilabi na sa 
hambalanon sang hilikuton paniktik, kulabos man 
sa pagpangusisa sa kahimtangan sang kaaway 
partikular sa mga huyang sini, kag may kabud- 
layan pa ang pila ka Pulang kumander sa pagdu- 
mala sa tunga-tunga nga bahin sang inaway nga 
magseguro sang madinalag-on nga pagkompiska 
sang armas, kag iban pa. 

Sa pagpasulong sang inaway banwa, padayon 
ang pagtinguha sa rehiyon sa pagpataas sang 
kapasidad sa inaway hambalanon sang pagplano 
sa larangan gerilya kag sa tunga sang mga larangan 
kag sa ila nga pagdumala kag koordinasyon nga 
tuman nga kinahanglanon para sa dugang nga 
mobilidad, pleksibilidad kag inisyatiba. Ginapundar 
ang mga teatro sang gyera nga may paborable 
nga tereyn sa mga utlanan sang mga banwa kag 
syudad, may kombinasyon sang bukid kag patag 
nga kadutaan, mga suba kag kasapaan, kag may 
angot sa kaingod nga mga larangan gerilya kag 
mga sentro sang pulitika. Hangkat subong ang 
dugang pagpabakud sa mga larangan gerilya kag 
ang pagtukod sang dugang pa tubtob mapundar 
ang mga malapad nga teatro sang gyera kag ma- 
pauswag ang kompleto nga istruktura sang pwersa 
sang NPA, sang lokalidad tubtob sa yunit milisya 
kag yunit pangdepensa sa baryo, subong man 
sang mga yunit partisano para sa mga espesyal 
nga mga operasyon sa mga sentrong urban. 

Malahalon ang pagpakigbahin sang masang 
mangunguma sa paglunsar sang pangmalawigon 
nga inaway banwa. Ang NPA isa man ka hukbo 
sang mangunguma. Ang mga lubos panahon nga 
Pulang hangawoy sa isla ginasuportahan sang linibo- 
libo nga masang Negrosanon kag ginapabakud sang 
ginatos ka mga katapo sang yunit milisya kag 
yunit pang-depensa sang mga rebolusyonaryong 


organisasyon masa bilang dugang kag reserba nga 
kusog sang NPA. Daku ang ila papel sa paghimo 
nga lapnagon ang gerilya nga pagpakig-away paagi 
sa paghimo sang mga atritibo nga aksyon kag 
mga magagmay nga sandigan nga taktikal nga 
opensiba. Apang indi pa lubos nga napasangkad 
ang ikasarang sang ini nga kusog sang pumuluyo 
kag dapat nga mahatagan sang nagakaigo nga ig- 
talupangod. 

Atubangan sa sustenido nga mga FMO kag 
RCSP sang kaaway, padayon nga nakatigayon sang 
hilikuton edukasyon nga pang-ideolohiya, pang- 
politika kag pangmilitar kag nakalunsar sang mga 
paghanas sa sulod sang hukbo. Apang daku pa ang 
trabahuon sa edukasyon pangpolitika sa kubay sang 
baseng masa tungod indi amo sina kapagsik kag 
nagalinapta ang implementasyon. 

Amat-amat nga nakabawi ang pwersa sang 
NPA sa isla tungod sa pagpalapad sang ispasyo 
nga mas ligwa para sa hilikuton masa. Apang daku 
pa ang kinahanglan hikuton para lubos nga maka- 
rekober kag makapangibabaw sa ala demonyo nga 
mga atake sang kaaway. Nasolbar man ang pag- 
likaw sa mga desaysibo nga inaway apang tuman 
ka kulang ang napadaug nga mga sandigan nga 
taktikal nga opensiba upod sa gamay lang nga 
napatuman nga agraryong rebolusyon kag mga 
kampanyang masa. Kon magpabilin ang ini nga 
sitwasyon, mangin mabudlay ang pagpataas sa 
halintang sang gerilya nga pakig-away kag pag- 
patubo sang mga organisasyon masa. 

Magamay kag nagalinapta pa ang nalab-ot sa 
pagpatuman sang agraryong rebolusyon sa isla, 
ilabi na sa hambalanon sang sweldo kag benepisyo 
sang mga mamumugon sa katubohan sa idalum 
sang isa ka monocrop nga industriya sang kalamay. 
Daku nga amot sa ini nga problema ang kahuyangan 
kag kakulangan sa hilikuton SICA. Sa pihak nga 
bahin, yara pa sa panugod nga lebel ang paglunsar 
sang rehiyunal nga kampanya partikular sa im- 
plementasyon sang mga neoliberal nga polisiya sa 
isla sa dagway sang nagkalain-lain nga mga proyekto 
kaangay sang reklasipikasyon kag reklamasyon sa 
duta agud himuon nga mga “super” kag “smart” 
cities ang mga dalagku nga sentrong syudad sa 
isla (mga syudad sang Bacolod, Dumaguete kag 
Kabankalan) kag himuon ini nga sentro sang rehiyunal 
nga mga talatapan, pagpasulod sang komersyal 
nga plantasyon sang Palm Oil, mga makahalalit nga 
operasyon mina kag quarry, kag mga renewable 
energy pareho sang windmill kag solar farms, 
pribatisasyon sang mga publikong utilidad pareho 
sang kuryente kag tubig; “modernisasyon” sang mga 
dyip: liberalisasyon sang humay kag kalamay: kag 
iban pa. 


Bilang tigpangapin sang interes sang im- 
peryalismong US kag lokal nga mga alipures sini 
nga dalagku nga komprador burgesya kag agalon 
mayduta, desperado ang AFP kag PNP upod ang 
National Task Force (NTF)-Elcac sa pagpatuman 
sang prinsipyo nga “pahubsan sang tubig ang isda 
agud mapatay ini.” Daku nga bahin nga gintum- 
ok sang kaaway ang punta sang ila pusil sa ila 
ginakilala nga rebolusyonaryong baseng masa, 
ilabi na sa ila ginakabig nga mga konsolidadong erya 
sang NPA, paagi sa sustenido kag dalagku nga mga 
FMO kag RCSP. Nakaagom sang grabe nga mga 
paglapas sang tawhanon nga kinamatarung ang 
madamu nga mga komunidad sang mangunguma 
sa Negros. 

Halos 700 na ka insidente ang na-monitor nga 
pagpang-abuso sa tawhanon nga kinamatarung 
sa isla sang Negros sa idalum sang poder ni Marcos 
Jr. Masobra 46,000 ang mga biktima, lapit libo 
sini ang mga kabataan. Nagsabwag ini sang grabe 
nga kahadlok sa pumuluyong Negrosanon. Apang 
upod sa pagpapagsik liwat sang NPA, amat-amat 
man nga nagtipon sang kaisog ang masang Neg- 
rosanon agud atubangon ang militarisasyon sa 
kaumhan. 

Sa kasyudaran, padayon man ang kontra-im- 
peryalista, kontra-pyudal kag kontra-pasista nga 
kampanya nga nagasabat sa internasyunal, nasyunal 
kag lokal nga mga panawagan kag isyu nga naga- 
apekto sa malapad nga katawhan. Gintipon sang 
ligal nga demokratikong kahublagan ang pagbato 
sang pumuluyo sa mga neoliberal nga palisiya nga 
ginpatuman diri sa Negros, mga makahalit nga mina 
kag quarry, pagtaas sa presyo sang gasolina kag 
mga sandigan nga kinahanglanon sang katawhan, 
mga reklamasyon sa baybay, pribatisasyon sang tubig 
kag kuryente, pag-phaseout sang mga dyip, mga 
palas-anon nga buhis sa mga sandigan nga balak- 
lon, kag ang pagpanghilabot sang US kag China 
sa West Philippine Sea. 

Ginapakamalaut kag ginapanawagan sang pu- 
muluyong Negrosanon ang pagbasura sa Mahar- 
lika Investment Fund, confidential funds kag Na- 
tional Task Force (NTF)-Elcac. Naglanog man sa 
bilog nga isla ang singgit para sa hustisya, pagpa- 
untat sa militarisasyon sa kaumhan, kag pagbalik 
sa istoryahanay pangkalinong sa tunga sang Gov- 
ernment of the Republic of the Philippines (GRP) 
kag National Democratic Front of the Philippines 
(NDFP). Nag-upod man ang ligal nga kahublagan 
masa sa bug-os nga kalibutan sa panawagan nga 
untaton na ang pagpamigos sa pumuluyong Palestino 
kag tapuson na sang Israel ang pagpanakop sa 
Gaza. 

Maayo kay amat-amat man nga nagrekober 
ang ligal nga demokratikong kahublagan halin sa 
grabe nga atake sang reaksyonaryo nga pwersa 


sa ila nga kubay sugod pa sa panahon sang rehi- 
men Duterte. Ginapundar man sini ang pinaka- 
malapad nga nagahiliugyon nga prente batok sa 
paantus, korap, kag pasista nga rehimen US- 
Marcos Jr. Daku ang naamot sang mga tawong 
simbahan para sa pagpapagsik sang kampanyang 
masa sang nagligad nga tuig. Maisogon kag de- 
terminado ang mga aktibista kag progresibong 
mga organisasyon bisan ginapuntirya sang reak- 
syonaryong estado kag nangin biktima sang 
nagkalain-lain nga mga dagway sang paglapas 
sang tawhanon nga kinamatarung. 

Sa kabilogan, yara sa panugod nga pag- 
paninguha ang kahublagan masa sa kasyudaran sa 
pagpangibabaw sa mga sulog sang Tuong opor- 
tunismo sa dagway sang repormismo, legalismo 
kag iban pa. Sa giya sang Partido, buhi ang 
pagtinguha nga tukuron liwat ang mapag-on nga 
kahublagan masa sa kasyudaran nga magahamu- 
lag sa nagahari nga hubon sang nagahari nga sahi 
kag magatapna sa pagpadala sa kaumhan sang 
dugang nga pwersa militar kontra sa pumuluyo kag 
mga rebolusyonaryong pwersa sa mga larangan 
gerilya. 

Bisan ang armado nga paghimakas ang prin- 
sipal nga porma sang rebolusyonaryo nga paghi- 
makas subong samtang wala pa naagaw ang gahum 
pangpulitika sa bug-os nga pungsod, ang ligal nga 
porma sang paghimakas sa kasyudaran ginakabig 
nga sekundaryo apang indi mapahigad nga porma 
sang paghimakas. Katimbang ini sang armado 
nga paghimakas sa kaumhan. 


Halos 700 na ka insidente ang na-monitor nga 


pagpang-abuso sa tawhanon nga kinamatarung sa isla 


sang Negros sa idalum sang poder ni Marcos Jr. 


Masobra 46,000 ang mga biktima, lapit libo sini ang 


mga kabataan. Nagsabwag ini sang grabe nga ka- 


hadlok sa pumuluyong Negrosanon. Apang upod sa 


pagpapagsik liwat sang NPA, amat-amat man nga 


nagtipon sang kaisog ang masang Negrosanon agud 


atubangon ang militarisasyon sa kaumhan. 


Mga mahangkaton nga mapang-away nga 


hilikuton sa palaabuton nga tuig 


Ang Partido paagi sa KRPIN ang nagapamuno 
sa pagsulong sang rebolusyon sa kaumhan kag 
kasyudaran sa isla sang Negros. Mabakud kag 
hugot ang paghiliusa sang mga kadre kag katapo 
sang Partido, upod ang mga Pulang kumander kag 
hangaway sang NPA, sa pagduso sang rebolusyonar- 
yong hilikuton kag katungdanan sa tunga sang 
nagasingki pa nga terorismo sang estado. Puno sang 
rebolusyonaryong optimismo nga mapangibabawan 
ang mga kahuyangan kag kakulangan sa ideolo- 
hiya, politika kag organisasyon, labi pa nga pursigido 
ang rebolusyonaryong pwersa sa pagpatuman sang 
mga mahangkaton nga hilikuton sa sini nga tuig 
agud masulong ang pangmalawigon nga inaway 
banwa sa isla sa mas mataas nga halintang kag 
makaamot sa pangkabilogan nga pag-abanse sang 
demokratiko nga rebolusyon sang banwa sa bug-os 
nga pungsod. 

Lubos nga resolbado ang Partido, NPA kag 
bug-os nga rebolusyonaryong pwersa sa rehiyon 
sa pagpatuman sang kahublagan panadlong nga 
ginpanawagan sang Komite Sentral kag Ikaduha 
nga Kongreso sang CPP sadtong 2016 sa basehan 
sang Marxismo-Leninismo-Maoismo (MLM) kag 
mga sandigan nga prinsipyo sang Partido. Ginagamit 
sini nga iwag ang sumada sang mga inagihan 
sang rehiyon sa pagpangibabaw sa mga natumod 
nga sakit sa ideolohiya, politika kag organisasyon 
nga nakabara sa kumprehensibo nga pag-uswag 
sang rebolusyon sa isla. Kinahanglan nga mangin 


maayo sa pagkat-on kag gilayon nga magkuha 
sang leksyon halin sa mga positibo kag negatibo 
nga inagihan, subong man sa mga leksyon halin 
sa kaaway. 

Absoluto ang pagpamuno sang Partido sa 
NPA nga nagakahulugan nga ang politika ang 
magamando sa pusil. Militante nga manguna ang 
Partido nga yara sa nagkalain-lain nga pormasyon 
sang hukbo sang banwa tubtob sa mga rebolus- 
yonaryong organisasyon masa sa pagpatuman 
sang rebolusyonaryong linya, mga hilikuton, pa- 
takaran, polisiya kag disiplina. Ginapasiguro ang 
edukasyon pang-ideolohiya kag pangpolitika sang 
mga Pulang kumander kag hangaway, lakip na 
ang mga paghanas sa ila. Ipaathag sa ila ang mga 
sandigan nga prinsipyo sang pungsodnon-demo- 
kratiko nga rebolusyon paagi sa pangmalawigon 
nga inaway banwa nga may sosyalistang perspek- 
tiba kag ang tatlo ka integrado nga hilikuton sang 
inaway banwa. 

Ginapat-od sang Partido ang epektibo nga 
pagpahulag sang mga pwersa sang NPA kag ang 
paghatag sang husto kag maathag nga mga in- 
struksyon sa hilikuton. Gina-usisa man sini ang 
pag-uswag sang pagpatuman sang mga rebolu- 
syonaryong hilikuton, kag ginadumalahan ang 
mga pagtasa kag pagsaway kag pagsaway sa 
kaugalingon sa kubay sang NPA. 

Ang mapagsik nga pangpolitika nga hilikuton 
sa sulod sang NPA ang magapataas sang kamuk- 

latan kag kagustohan nga makig-away sang mga 
Pulang kumander kag hangaway kag malig-on nga 
magpanday sang ila espiritu nga mag-alagad sa 
pumuluyo. Ginapabakud sini ang paghiliusa sang 
hukbo sang banwa kag mga masa kag sa tunga 
sang mga opisyal kag hangaway. Ginasakdag man 
sini ang demokrasya sa patag sang ekonomiya, 
politika kag militar sa sulod sang NPA. 

Sa palaabuton nga tuig, magluwas sa padayon 
nga pagpaslaw sa handum sang kaaway nga wa- 
sakon ang rebolusyonaryong kahublagan sa isla 
sang Negros, kinahanglan nga dugang mapadaku 
ang kusog sang NPA sa hambalanon sa erya kag 
pwersa. Yabe diri ang madamu nga madinalag-on 
nga daku kag gagmay nga taktikal nga opensiba, 
malapnagon nga paglunsar sang kontra-pyudal 
nga paghimakas kag mga kampanyang masa 
katimbang ang madasig nga pagpalapad kag 
pagkonsolida sang baseng masa sa bilog nga isla. 
Kon maayo nga mapatuman ang tatlo ka integ- 
radong hilikuton, segurado nga mangin tuburan 
ini sang rebolusyonaryong kusog para sa pagsulong. 

Ipadayon ang pagpangibabaw sa mga kahu- 
yangan sa “self-constriction” kag tuman nga kon- 
sentrasyon sang mga yunit sang NPA. Mangin 
maalamon sa pag-aplikar sang gerilyang taktika 
sa konsentrasyon, dispersal kag shifting santo sa 
sitwasyon sang gyera. Anihon kag pauswagon 
ang nalab-ot sa hilikuton ekspansyon. Dugang 
palaparon kag padalumon ang mga erya sa tanan 
nga larangan gerilya. Tinguhaon nga makapalapad 
guwa sa masarangan nga sakupon sang mga FMO 
kag RCSP agud mas mangin ligwa ang maniobra 
kag matigayon ang hilikuton masa, militar kag 
iban pa nga kumprehensibo nga hilikuton. Subong 
man, mangin matinugahon sa pagrekober kag 
pagmentina sang mga konsolidado nga erya agud 
magiyahan ang mga masa sa ila nga pagbato kag 
pag-atubang sa mabaskug nga atake sang 
kaaway. 

Sa pagpatuman sang rebolusyonaryong hilikuton, 
dapat ginasanto ang pormasyon sang NPA sa 
ikasarang sang baseng masa kag sa kinaiya kag 
hulag sang kaaway. Himuon nga kahublagan ang 
sekreto nga paghulag agud indi gilayon matublag 
ang pagrekober sa baseng masa kag ang hilikuton 
ekspansyon. 

Malahalon nga aspeto sa pangmalawigon nga 
inaway banwa ang inaway gerilya sang masa. 
Daku ang katapoan sang aton yunit milisya kag 
iban pa nga mga pormasyon sang lokal nga gerilya. 
Kinahanglan nga mapataas man ang ila ikasarang 
sa pagtuon sa sitwasyon sang gyera, ihibalo sa 
mga teknika kag taktika sang kaaway, disiplina 
militar, sekreto nga paghulag kag mga gerilyang 


taktika kag operasyon bilang nagapanguna nga 
makinarya sang NPA sa isla para sa paglunsar 
sang mga opensibang aksyon. 

Santo sa nagasingki nga mga FMO kag RCSP, 
mangin matinugahon kag mapasibuon sa pag- 
konsolida sang tanan nga mga pwersa--sa Partido, 
NPA kag rebolusyonaryong masa. Padayon nga 
ilunsar ang mga pang-Partido nga pagtuon kag 
ang PADEPA sa NPA, mga lokal nga gerilya nga 
pormasyon kaangay sang yunit milisya, kag mga 
organisasyon masa ilabi na tuhoy sa mga sandigan 
nga prinsipyo kag patakaran sang Partido kag mga 
sinulat nanday Kaupod Mao Zedong, Kaupod Ho 
Chi Minh kag Kaupod Jose Maria Sison partikular 
sa inaway banwa. Tagaan man sang prayoridad 
ang politiko-militar nga paghanas sang mga Pulang 
hangaway kag yunit milisya kag ang sandigan nga 
kurso para sa mga opisyal para dululungan ang 
pag-uswag sang ihibalo sa rebolusyon kag ikasarang 
sa inaway. Seguraduhon ang kaluwasan sa pag- 
patigayon sang mga pagtuon kag paghanas. 

Ikampanya ang pagtuon sang sumada sang 
rehiyon agud mauyatan ang mga leksyon sa posi- 
tibo kag negatibong inagihan sa nakaligad nga 
lima ka tuig nga pakigrebolusyon. Maglunsar man 
sang mga pagtuon sa mga sandigan nga doku- 
mento nga gintalana sang Komite Sentral kaangot 
sa paglunsar sang kahublagan panadlong. Ini nga 
mga pagtuon nagatinguha sa pagpangibabaw sang 
empirisismo sa dagway sang mekanikal nga estilo 
sang pagtuon kag pagtrabaho kag sa paghibalo 
kag paghanas sa pag-aplikar sang MLM sa 


kongkretong kahimtang sa Pilipinas kag pag- 
pauswag sang aton rebolusyonaryong praktika. 

Para sa pagpundar sang mga teatro sang gyera, 
kinahanglan nga maghimo sang desaysibo nga 
plano sa pagpabakud sang mga larangan gerilya kag 
pagsira sang mga bulho sa tunga sang mga ini. 
Importante nga sangkap ang paglab-ot sang mga 
larangan gerilya sang tipikal nga istruktura sang 
pwersa nga isa ka kompanya nga may platun bilang 
sentro de grabidad kag ang iban nga mga yunit 
gerilya nagalapta sa mas malapad nga radyus. 
Kinahanglan man pauswagon ang pagpamuno kag 
koordinasyon agud maangkon ang mas daku kag 
pinakamaayo nga ikasarang sang rebolusyonaryong 
kusog. 

Daku ang papel sang madinalag-on nga mga 
sandigan nga taktikal nga opensiba nga gina- 
suportahan sang mga atritibo nga mga taktikal 
nga opensiba sa pangkabilogan nga pagrekober 
kag pagpapagsik sang rebolusyonaryo nga kahublagan 
sa isla sang Negros. Napamatud-an na sa re- 
bolusyonaryong inagihan sa isla nga ang paglun- 
sar sang mga taktikal nga opensiba nga makaya 
nga daugon naton nagapabaskog sa NPA kag sa 
bug-os nga rebolusyonaryong kahublagan. Gani, 
kinahanglan kita maglunsar sang sustenido kag 


makahason nga mga taktikal nga opensiba sandig 
sa masarangan sang aton kusog. Pangitaon ang 
huyang nga bahin sang kaaway kag magpauswag 
sang mga bag-o nga taktika. Sa gihapon, magtuon 
kita sa pagpakig-away dira sa inaway. 

Kasubong sa paglunsar sang madinalag-on 
nga taktikal nga opensiba, kinahanglan man ang 
lapnagon nga paglunsar sang agraryong rebolusyon 
kag iban nga kampanyang masa. Desaysibo sini 
ang hilikuton SICA (ukon pangsosyedad nga im- 
bestigasyon kag pag-analisar sang mga sahi) sa 
mga organo sang Partido kag mga yunit sang NPA 
agud matumod ang mga yabe nga isyu nga maka- 
papukaw, makapa-organisa kag makapahulag sa 
mas madamo kag malapad nga masa. Importante 
nga mapataas man ang aton ikasarang sa pag- 
lunsar sang mga kampanya halin sa lebel sang 
sityo kag inter-sityo, hasyenda kag inter-hasyenda 
pakadto sa inter-baryo, munisipal, distrito tubtob 
sa lebel sang probinsya kag rehiyunal nga sakop. 

Ang pagpatuman sang agraryong rebolusyon 
yabe man sa madasig nga pagkonsolida kag pag- 
palapad sa baseng masa. Samtang nagapalupok 
sang mga kontra-pyudal nga paghimakas kag 
iban pa nga mga kampanyang masa, segurohon 
nga upod sini ang pagtukod sang organisasyon 


Daku ang papel sang 
madinalag-on nga mga 
sandigan nga taktikal nga 
opensiba nga ginasuportahan 
sang mga atritibo nga mga 
taktikal nga opensiba sa 
pangkabilogan nga pagrekober 
kag pagpapagsik sa 
rebolusyonaryo nga kahublagan 
sa isla sang Negros. 

masa. Dapat mapangibabawan ang kahuyangan 
nga makuntento lang sa paglunsar sang kampan- 
yang masa tubtob sa pagmobilisa sa mga masa 
apang wala sang katumbas nga pagtukod sang 
solido nga kusog sang masa paagi sa pagtukod 
sang mga nagkalain-lain nga mga sandigan nga 
organisasyon masa sang mga mangunguma, 
mamumugon sa uma, kababainhan, pamatan-on, 
mga bata, grupong pangkultura, mangingsida kag 
iban pa. 

Ang mga kampanyang masa makapadasig sa 
pag-ani sang pinakamaayo nga mga rekrut para 
sa Partido kag NPA. Paagi sini makapatuhaw sang 
mga bag-o nga mga masang aktibista kag lider 
kag mapaaktibo liwat ang mga nagluya kag daan 
nga mga pwersa. Apang, dapat mangin mabinanta- 
yon sa pagbaton liwat pasulod sa rebolusyonaryong 
kubay sang mga nagpahuway kag nagsurender. 
Dapat mag-agi sa proseso sandig sa patakaran 
kag may maid-id nga pagpangusisa sang tagsa- 
tagsa ka sirkumstansya. Magbantay sang maayo nga 
indi makapasulod sang bisan isa ka malain nga 
elemento. 

Ang paglunsar sang kampanyang masa dapat 
man nga magbunga sang paglapad sang nagahili- 
ugyon nga prente ilabi na sa mga nahanunga nga 
pwersa, lakip na ang mga manggaranon nga 
mangunguma kag pungsodnon nga burgesya kag 
bisan pila sa kubay sang nagahari nga sahi kaangay 
sang nasanagan nga mga agalon mayduta kag 
mga pulitiko. 

Daku nga bahin sang sini nga tuig ang 
paglaslas sang El Niño sa aton pungsod. Lapnagon 
ang mas malala nga kagutom kag kabudlayan sa 
palangabuhian sang pumuluyo nga tuga sang sini 


nga kalamidad ilabi na sa kaumhan. Segurado nga 
imbes salbaron ang pumuluyo, unahon sang reak- 
syonaryo nga gobyerno ang ila magan-it sa pondo 
sang kalamidad samtang daw bao ang pagtanyag 
sang bulig sa masa. Ginapaabot man nga mas 
pasingkion pa sang AFP/PNP/NTF-Elcac ang mga 
operasyon militar, operasyon paniktik kag mga civil- 
military operation nga sa esensya nagapanginto 
sa pumuluyo sa mga komunidad sang mangunguma 
nga magdugang pa sa pag-antus sang masa. 

Dapat mapamunoan ang masa sa ila paghi- 
makas sa tion sang El Niño kaangay sang pagpa- 
nukot sa reaksyonaryong gobyerno sang bulig kag 
subong man, ibuyagyag ang puno sang korapsyon, 
pagka-makikaugalingon kag pagka-inutil sa pag- 
agap sa mga masa sang rehimen US-Marcos II. 
Ilunsar man ang mga kampanya sa produksyon sa 
nagkalain-lain nga dagway pareho sa pagtukod 
sang mga sistema sang patubig kag iban nga 
pamaagi nga magpauswag sa produksyon bisan 
panahon sang tuman ka mala kag init. Diri mas 
matuhay sang masa ang kinalain sang NPA kag 
sang reaksyonaryong AFP, PNP kag mga para- 
militar nga grupo sa hambalanon sang matuod 
nga pagbulig sa masa. Paagi man sini amat-amat 
nga mapangibabawan sang masa ang kahadlok 
kag mabutang sa depensiba ang kaaway. 

Ang madinalag-on nga kampanyang masa ma- 
kahatag man sang kahigayunan nga makapalapad 
sa mga bag-o nga erya kag malab-ot ang mga erya 
nga indi pa kaya nga lab-oton sang NPA. Kina- 
hanglan magpadala sang mga tim nga mag-atipan 
sa hilikuton sang pagpreparar sang sonang gerilya 
ilabi na sa mga erya sa higad hi-way, higad suba, 
higad baybay kag patag kag mga sentrong banwa. 


Indi mapahigad sang Partido ang malahalon 
nga papel sang ligal nga demokratiko nga 
kahublagan sa kasyudaran sa pagpabaskog sang 
armadong paghimakas sa kaumhan. Kinahanglan 
nga mapabaskog ang mga mobilisasyon masa 
sandig sa mga dalagku nga isyu nga ila nga ginaatu- 
bang subong ilabi na ang pagpatuman sang neo- 
liberal nga polisiya diri sa isla sang Negros. Sa 
hugot nga pag-angot sa mga isyu sang masa sa 
kasyudaran sa kontra-pyudal nga mga isyu sa 
kaumhan, mapalanog ang pagka-makatarunganon 
sang armadong paghimakas. 

Dapat papagsikon ang mga hayag nga organi- 
sasyon masa kag tukuron ang malapad kag mada- 
lom nga likom nga mga organisasyon masa kag 
network. Lakip sa hilikuton sa kahublagan masa 
sa kasyudaran ang pagtukod sang pinakamalapad 
nga nagahiliugyon nga prente nga magtuga sang 
biak sa kubay sang nagahari nga sahi kag tay-ugon 
ang kaaway nga sahi sa ila nga balwarte. Ang dako 
nga talaksan sang kadalag-an sang kahublagan 
masa sa kasyudaran ang madamu nga rekrut para 
sa NPA, para sa kahublagan mangunguma kag 
iban pa nga mga hilikuton nga nagasuporta sa ar- 
madong paghimakas sa kaumhan. Subong man, 
makapatuhaw ini sang suporta lohistika kag ma- 
teryal kag iban pa nga rekurso para sa armadong 
paghimakas. 

Ang NPA ang nagahatag sang inspirasyon sa 
kahublagan masa sa kasyudaran. Gani, ginabaton 
sini ang mga rebolusyonaryo nga indi na makasarang 
sa paghulag sa kasyudaran tungod sa masingki 
nga red-tagging kag pagsalbeyds sa mga aktibista 
kag lider masa. 

Labi nga maathag subong nga ang Partido 


kag ang NPA ang matuod nga nagapanindugan sa 
interes kag kaayuhan sang pumuluyong Negrosanon 
kag sa bug-os nga pumuluyong Pilipino batok sa 
pagduso sang neoliberal nga polisiya kag pro- 
grama sa isla kag sa kapid sini nga pagsingki sang 
terorismo sang reaksyonaryong estado. Mas naga- 
dalom pa ang suporta sang malapad nga masa sa 
rebolusyonaryong armadong paghimakas. Subong 
sang sa nagliligad, talalupangdon nga ang demo- 
kratiko nga rebolusyon sang banwa paagi sa pang- 
malawigon nga inaway banwa ang isa ka makata- 
runganon nga gyera, subong man, makatarunganon 
ang magrebolusyon. Sa sini nga basehan, ang NPA 
isa ka hukbo nga indi mapukan bisan san-o man. 


Isulong ang interes kag kaayuhan sang pumu- 
luyong Negrosanon kag bug-os nga katawhan 
Pilipino! 


Pamatukan ang neoliberal nga polisiya sang 
imperyalismong US paagi sa reaksyonaryong 
estado sang mga dalagku komprador burgesya 
kag agalon mayduta! 


Paslawon ang mga FMO kag RCSP sang 
kaaway! 


Tapuson ang terorismo sang reaksyonaryong 
estado kag lab-uton ang hustisya sosyal! 


Isulong ang demokratiko nga rebolusyon sang 
banwa paagi sa pangmalawigon nga inaway 


banwa sa mas mataas nga halintang! 


Mabuhay ang CPP-NPA-NDF! 


